**Igre na prostem**

**Lovljenje sence**

Igro lahko izvajamo le ob sončnem vremenu. V igri lahko sodelujeta dva ali več oseb. Ena oseba je lovilec, drugi lovilcu skušajo ubežati. Lovilec poskuša pohoditi točno določen del sence (glava, noge …) tistega, ki beži. Lovilec lahko senco pohodi z nogo ali jo lovi z roko. Ko je senca ulovljena, se vlogi zamenjata. Ulovljeni postane lovilec.

**Pepček**

Pri tej igri se otroci in starši postavijo v krog. Sredi kroga se prosto giblje pepček, ki skuša žogo prestreči. Ko se žoge dotakne, ga zamenja igralec, ki je zadnji držal žogo v roki.

**Zadeni plastenke**

Za to igro potrebujemo večjo kocko, žogice, plastenke s številkami. Vržemo kocko. Toliko, kolikor je pik, toliko imamo poskusov za kotaljenje žoge in zadevanje plastenk. Kocko lahko izdelamo sami iz tršega kartona in skupaj z otroki napišemo številke in jo privlačno pobarvamo. Plastenke so lahko označene s številkami od 1 do 5. Rezultat je vsota številk, označenih na podrtih plastenkah.

**Meduza**

Pri tej igri potrebujemo balon. Balon postavimo na tla. Balon predstavlja meduzo, ki nas lahko opeče, zato jo poskušamo odgnati stran od sebe, ne da bi se je dotaknili. Mahamo z rokami, nogami, pihamo … Otroka spodbujamo, da si izmisli svoj način, da premakne balon stran od sebe. Naj bo čim bolj ustvarjalen. S to igro otrok razvija sposobnosti iskanja lastnih rešitev gibalnih problemov.

**Slepec na poti**

Pri tej igri potrebujemo rutko ter drevo ali ograjo. Otroku, ki se prvi javi, zavežemo oči in ga trikrat zavrtimo. Ko mu damo znak, naredi pet korakov. Ostali igralci ga usmerijo, kam mora nadaljevati pot, da pride do cilja, ograje ali drevesa. Prav tako mu določijo število korakov. Naloga slepca je, da se čim manjkrat ustavi.

**Skozi koridor**

Potrebujemo žogico in jogurtove lončke. S slednjimi oblikujemo ozek koridor (odrežemo jim dno ter jih zlepimo).  Pri mlajšem otroku naj bo koridor širši (večji lončki), pri starejšem oz. spretnejšem pa ožji (manjši lončki). Otrok mora spretno zakotaliti  žogico skozi koridor. Na ta način razvija natančnost in koordinacijo gibanja.

**Kaj se začne na črko …**

Pojdi ven na zrak in poišči čim več stvari na dano črko (npr. P: palica, potok, pes, pesek, polje, ptica …).